MRK vs Steve Hofmeyr: Skikking buite hof mislukSteve Hofmeyr (Foto: Janie Monsieur/Maroela Media) Pogings deur die Menseregtekommissie (MRK) en die bekende sanger Steve Hofmeyr om buite die hof te skik, het Donderdag misluk. ŉ Sitting sou Donderdag in die gelykheidshof in Gqeberha (Port Elizabeth) plaasgevind, maar die verrigtinge is vertraag toe moontlike mediasie buite die hof bespreek is. Geen ooreenkoms is egter tussen die partye bereik nie, sê dr. Eileen Carter, hoof van die MRK in die Oos-Kaap. Volgens Carter sal die saak nou op 16 Februarie in die hof voortgaan, waar meer tegniese punte oor die saak na verwagting aangehoor sal word. Die MRK het Hofmeyr in Junie voor die gelykheidshof in Gqeberha gedaag oor sy omstrede uitlating oor lede van die LGBTIQ+-gemeenskap wat hy op sosiale media gemaak het. Dit volg nadat ŉ organisasie in Gqeberha die uitlating as ŉ moontlike menseregteskending uitgewys het. “Die kommissie bly daartoe verbind om die belang van die bevordering van die regte van die wye LGBTIQ+-gemeenskap te bevorder,” sê Carter. Steve se seun, Devon Hofmeyr, het vroeër ŉ fonds vir sy pa gestig om te help om die uitgawes wat verband hou met die saak, te dek. Dit is nie bekend hoeveel geld op die ou einde ingesamel is nie.